b'\n_START_ARTICLE_\nEtel\xc3\xa4-Aasian maanj\xc3\xa4ristys 2005\n_START_PARAGRAPH_\nEtel\xc3\xa4-Aasian maanj\xc3\xa4ristys 2005 oli pohjoisessa Pakistanissa 8. lokakuuta 2005 kello 8.50 paikallista aikaa (03:50:38 UTC) iskenyt, voimakkuudeltaan noin 7,6 momenttimagnitudin suuruinen maanj\xc3\xa4ristys. J\xc3\xa4ristyksen keskus oli Muzaffarabadin kaupungin l\xc3\xa4hell\xc3\xa4 kiistellyn Kashmirin alueen l\xc3\xa4nsiosissa. Eniten j\xc3\xa4ristys aiheutti tuhoa Azad Kashmirin alueella, miss\xc3\xa4 monet talot romahtivat. J\xc3\xa4ristyksess\xc3\xa4 kuoli yli 74\xc2\xa0000 ihmist\xc3\xa4 ja vammautui yli 10\xc2\xa0000.\n_START_SECTION_\nJ\xc3\xa4ristyksen sijainti\n_START_PARAGRAPH_\nUnited States Geological Survey (USGS) mittasi j\xc3\xa4ristyksen voimakkuudeksi Mw 7,6. J\xc3\xa4ristyskeskus sijaitsi vuoristossa 19 kilometri\xc3\xa4 Azad Kashmirin p\xc3\xa4\xc3\xa4kaupungista Muzaffarabadista luoteeseen sek\xc3\xa4 noin 95 kilometri\xc3\xa4 Islamabadista pohjois-koilliseen ja noin 10 kilometrin syvyydess\xc3\xa4. Keskuksen sijainti oli koordinaatteina 34\xc2\xb0 25\xe2\x80\xb2 55\xe2\x80\xb3 N, 73\xc2\xb0 32\xe2\x80\xb2 13\xe2\x80\xb3 E. P\xc3\xa4\xc3\xa4j\xc3\xa4ristyst\xc3\xa4 seurasi useita j\xc3\xa4lkij\xc3\xa4ristyksi\xc3\xa4, joista voimakkain oli magnitudiltaan 6,2. Seuraavien 18 tunnin aikana tuli noin 20 kohtalaisen voimakasta j\xc3\xa4lkij\xc3\xa4ristyst\xc3\xa4. Yhteens\xc3\xa4 j\xc3\xa4lkij\xc3\xa4ristyksi\xc3\xa4 laskettiin 157, ja ne jatkuivat heiketen p\xc3\xa4ivien ajan. Azad Kashmir sijaitsee Intian ja Pakistanin mannerlaattojen rajalla. Intian laatta puskee siell\xc3\xa4 kiinni Euraasian laattaan, mik\xc3\xa4 aiheuttaa siell\xc3\xa4 melko usein voimakkaita maanj\xc3\xa4ristyksi\xc3\xa4.\n_START_SECTION_\nHenkil\xc3\xb6vahingot\n_START_PARAGRAPH_\nPakistanin p\xc3\xa4\xc3\xa4ministerin Shaukat Azizin 1. marraskuuta antaman lausunnon mukaan j\xc3\xa4ristyksess\xc3\xa4 kuoli noin 57\xc2\xa0000 ihmist\xc3\xa4 ja loukkaantui noin 78\xc2\xa0000. Heti seuraavana p\xc3\xa4iv\xc3\xa4n\xc3\xa4 kenraalimajuri Faruk Ahmed Khan kertoi kuolleiden m\xc3\xa4\xc3\xa4r\xc3\xa4n olevan per\xc3\xa4ti 73\xc2\xa0276 ja loukkaantuneita olevan yli 69\xc2\xa0000. Uhriluvun arvioitiin tuolloin viel\xc3\xa4 kohoavan. Intian hallinnoimalla alueella kuoli 1\xc2\xa0360 ihmist\xc3\xa4 ja 6\xc2\xa0622 loukkaantui. J\xc3\xa4ristyksess\xc3\xa4 kuoli my\xc3\xb6s nelj\xc3\xa4 ihmist\xc3\xa4 Afganistanissa. Lokakuussa 2006 arvioitiin ett\xc3\xa4 Pakistanissa ja Intiassa kuoli yhteens\xc3\xa4 74\xc2\xa0000 ihmist\xc3\xa4 ja 3,5 miljoonaa j\xc3\xa4i kodittomaksi.\n_START_SECTION_\nJ\xc3\xa4ristyksen syy\n_START_PARAGRAPH_\nJ\xc3\xa4ristys sattui Intian mannerlaatan ja Euraasian laatan saumakohdassa, jossa Intian laatta liikkuu noin 4 senttimetri\xc3\xa4 vuodessa Euraasian laattaa kohti. Laattojen puristuminen yhteen aiheuttaa painetta, joka purkautuu toisinaan maanj\xc3\xa4ristyksiss\xc3\xa4. Alue on k\xc3\xa4rsinyt ennenkin voimakkaista maanj\xc3\xa4ristyksist\xc3\xa4, ja on v\xc3\xa4\xc3\xa4j\xc3\xa4\xc3\xa4m\xc3\xa4t\xc3\xb6nt\xc3\xa4, ett\xc3\xa4 n\xc3\xa4in k\xc3\xa4y jatkossakin. N\xc3\xa4iden mannerlaattojen t\xc3\xb6rm\xc3\xa4ys on kasvattanut Himalajan vuoriston.\n_START_SECTION_\nJ\xc3\xa4lleenrakennuksen ja asuttamisen hitaus\n_START_PARAGRAPH_\nLokakuussa 2006 kymmenet tuhannet pakistanilaiset asuivat yh\xc3\xa4 teltoissa. YK:n arvion mukaan telttaleireiss\xc3\xa4 eli n. 33 000 ihmist\xc3\xa4. Arveltiin my\xc3\xb6s, ett\xc3\xa4 lukum\xc3\xa4\xc3\xa4r\xc3\xa4 saattaisi l\xc3\xa4hes kaksinkertaistua vuoriston asukkaiden laskeutuessa talveksi kaupunkeihin._NEWLINE_Vuonna 2011 uutisoitiin, ett\xc3\xa4 vain kansalaisj\xc3\xa4rjest\xc3\xb6jen toteuttamat j\xc3\xa4lleenrakennusprojektit ovat valmistuneet, kun taas Pakistanin hallituksen vastuulla olleista kouluista, sairaaloista ja silloista yli puolet oli kesken tai kokonaan rakentamatta. Alueelta raportoitiin my\xc3\xb6s laajamittaisesta korruptiosta.'